Us Weekly: Superparet Gosling og Mendes har fått en datter
Ifølge magasinet skal flere uavhengige kilder ha bekreftet at Hollywood-paret ble foreldre for første gang fredag i forrige uke. Selv ryktene hadde svirret lenge, var det først i juli i år at amerikanske medier mente å vite med sikkerhet at skuespillerne ventet barn. Mendes har holdt en lav profil under svangerskapet, og ble sist sett på den røde løperen 26. februar under en middag til minne om avdøde Elizabeth Taylor, skriver Us Weekly. Mendes (40) og Gosling (33) fant tonen etter å ha spilt foreldre i Hollywood-filmen «The Place Beyond The Pines». Gosling ønsket seg barn I 2011 uttalte Gosling at Hollywood hadde ødelagt forholdene hans, og at han ville prioritere barn når han får muligheten. - Jeg kunne ønske jeg holdt på med å lage barn, men det gjør jeg ikke. Så da lager jeg filmer istedenfor. Når den rette plutselig dukker opp, tror jeg ikke jeg klarer å gjøre begge deler, og det er greit, sier 30-åringen og presiserer: - Jeg lager filmer til jeg lager barn. Jeg aner ikke når overleveringen skjer. Ryan Gosling startet karrieren i «The Mickey Mouse Club» i 1993, og har siden spilt i en rekke filmer. Hollywood-kjekkasen huskes godt for sin rolle i filmer som «The Notebook», «Drive» og «Maktens menn». Eva Mendes fikk sin første rolle i filmen «Training Day» i 2001, og har siden hatt roller i flere store Hollywood-filmer. Blant annet «2 Fast 2 Furious», «Hitch», «We Own the Night» og «The Spirit».
Ryan Gosling og Eva Mendes er blitt foreldre til en liten datter, melder Us Weekly.